Εκτεταμένες φθορές και βανδαλισμούς σε καινούργιες ανακαινισμένες παιδικές χαρές, σε πλατείες και σε άλλα έργα αναβάθμισης που υλοποιήθηκαν πρόσφατα από τον Δήμο Πειραιά καταγγέλλει ο δήμαρχος της πόλης Γιάννης Μώραλης.

Ενδεικτικά αναφέρει ότι έχουν καταστραφεί νέα παγκάκια τα οποία τοποθετήθηκαν πριν από ένα μήνα στο παραλιακό πεζοδρόμιο από την είσοδο της μαρίνας Ζέας έως την πλατεία Αλεξάνδρας, καταστράφηκε ολοσχερώς το ποτιστικό σύστημα της πρόσφατα ανακαινισμένης πλατείας Κανάρη και βανδαλίστηκαν όλα τα παγκάκια, γεγονός που παρατηρήθηκε και στην ανακαινισμένη πλατεία Θεμιστοκλή.

Εχουν καταστραφεί καινούργια παιχνίδια σχεδόν σε όλες τις νέες και ανακαινισμένες παιδικές χαρές.

Αφαιρέθηκαν κολονάκια τα οποία είχαν τοποθετηθεί για να μην μπαίνουν οχήματα στον πεζόδρομο της Ιπποκράτους στον Πύργο του Πειραιά, καταστράφηκαν στην πλειοψηφία τους τα πάνελ που είχαν τοποθετηθεί για τον καλλωπισμό του εργοταξίου του μετρό, έσκισαν τα πανό με τα οποία έχουν καλυφθεί τα ακίνητα Σιλό και Κάβα Χάλαρη στην είσοδο της πόλης κ.ά.

Αδυναμία φύλαξης

«Λυπηρό» χαρακτήρισε το φαινόμενο των βανδαλισμών της δημοτικής περιουσίας και κατ’ επέκταση της περιουσίας των δημοτών ο Γιάννης Μώραλης - φαινόμενο που παρατηρείται έντονα το τελευταίο διάστημα.

Οπως είπε, παρά τη δύσκολη οικονομική πραγματικότητα, ο Δήμος Πειραιά προσπαθεί με τα πενιχρά μέσα που διαθέτει και με την υποστήριξη ιδιωτών να υλοποιεί διαρκώς έργα ανάπλασης και αναβάθμισης της πόλης.

Δεδομένου ότι δεν υπάρχει η δυνατότητα να φυλάσσονται σε 24ωρη βάση όλοι οι χώροι σε ολόκληρη την πόλη, ζητάει από τους πολίτες να κατανοήσουν την ατομική ευθύνη, να προστατεύσουν τη δημοτική περιουσία και να απομονώσουν τα παραβατικά στοιχεία.

Τους καλεί να καταγγέλλουν τέτοιου είδους φαινόμενα που θα πέσουν στην αντίληψή τους τόσο στην αστυνομία όσο και στον δήμο, ο οποίος θα λάβει όλα τα απαραίτητα μέτρα.

«Για να έχει αποτέλεσμα η προσπάθεια αναβάθμισης της πόλης μας, απαραίτητη προϋπόθεση είναι οι πολίτες να αισθανθούν ότι τους αφορά άμεσα, να συνειδητοποιήσουν ότι αφορά τη δική τους καθημερινότητα, αφορούν τη δική τους ζωή. Για να γίνει ο Πειραιάς η πόλη που όλοι θέλουμε, χρειάζεται κοινή προσπάθεια. Ο Δήμος Πειραιά, από την πλευρά του, θα κάνει ό,τι είναι δυνατόν προκειμένου η πόλη να προχωρήσει μπροστά», προσθέτει.